GiliGold/VAD_KnessetCorpus huggingface dataset:
אמיר ודמני:  אבל אם יהיה צורך במהלכים נוספים, אנחנו ננהל מהלכים נוספים כיוון שיוצאים מנקודת הנחה שאנחנו מחויבים לזה לחלוטין
אמיר ודמני:  חשוב לי להגיד ואמרתי את גם בדיון הקודם – אנחנו מתחייבים פה על מערכת שיבוץ ומיון שתיתן מענה לכל אחד שירצה להגיע לצה"ל בסופו של דבר, בצורה פרטנית, עם תפירת חליפות אישיות
אמיר ודמני:  אף אחד פה לא ייפגע מהמהלך הזה
אמיר ודמני:  חשוב לי להגיד את זה בצורה ברורה
אמיר ודמני:  אני חושב שזה נותן את המענה הטוב ביותר שאפשר
יולי יואל אדלשטיין: אנחנו כאן כדי לחפש פתרונות, ואני מברך על כך שאחרי הדיונים שקיימנו באתם בדין ודברים עם השב"ס והתקדמתם
יולי יואל אדלשטיין:  אם אני מבין אותך נכון, ולזה בדיוק התכוונתי, קשה לראות הוראה כוללת לגבי שינוי מדיניות של קיצור השירות בצה"ל, עם כל השלכות הרוחב והמשמעויות
יולי יואל אדלשטיין:  אבל מכיוון שמדובר פה בנושא לאומי ובצורך אמיתי, ובשירות ביטחוני או סמי-ביטחוני, אתם באופן אישי תוכלו לטפל בבעיות אישיות של אנשים, שגם אם הם מעל שמונה חודשים ויש צורך אמיתי ויש להם את הנתונים, אולי גם נתונים אישיים, גם רקע מסוים וכן הלאה, אתם תוכלו לתת לזה מענה מבלי לשנות את המדיניות הכוללת של צבא הגנה ישראל
אמיר ודמני: נכון, וזה מעבר לשני המחזורים
יולי יואל אדלשטיין:  ושם זו מדיניות
מירי פרנקל-שור: רק צריך להפנות את תשומת ליבו של משרד הביטחון – הם חייבים לתקן גם את חוק קליטת חיילים משוחררים כדי שהמענק שלהם לא ייפגע
אמיר ודמני: ישבנו על זה לראשונה לפני יומיים
אמיר ודמני:  אנחנו עכשיו נטפל בכל הדברים - - -
יולי יואל אדלשטיין: הוועדה תעמוד לרשותכם, ודאי, אם יהיו דברים שנצטרך לטפל בהם בצורה זו או אחרת
יולי יואל אדלשטיין:      רם, בבקשה
רם בן ברק: תודה רבה, אדוני היושב-ראש
רם בן ברק:  בוקר טוב, אני רוצה להתייחס לשני דברים
רם בן ברק:      ראשית, אני הייתי אולי מהבודדים שהתנגדו להוצאת החיילים משירות בתי-הסוהר
רם בן ברק:  אני יודע שהייתי בעמדת מיעוט גם באופוזיציה, ואז היינו בקואליציה, כי אני חושב שאנחנו לא צריכים לטפל בהטרדות מיניות על ידי זה שאנחנו מוציאים את החיילים ואת החיילות
רם בן ברק:  אנחנו צריכים לטפל במטרידים ולא במוטרדים
רם בן ברק:  זו תפיסת העולם שלי
רם בן ברק:      אני גם חושש שיש כאן איזשהו פתח למשהו שיתרחב יותר
רם בן ברק:  מחר בבוקר יהיו הטרדות במג"ב, אז יגידו, בואו נוציא את החיילות ממג"ב
רם בן ברק:  יש לי חשש אמיתי שזה יכול להוביל ולהוות תקדים להוצאה של חיילים וחיילות בכלל מכל מיני מקומות בצה"ל
רם בן ברק:  אני מפחד מאוד מהתקדים הזה
רם בן ברק:  באופן עקרוני, אני חושב שאנשים בני 18 הם לא ילדים, הם מתגייסים לצה"ל, הם משרתים ביחידות קשות ונלחמים במחבלים, וחלקם נלחמים בבתי המאסר ועומדים מול מרצחים, ואני חושב שזה תפקידו של צה"ל ושל החיילים
רם בן ברק:  אני לא קורא להם ילדים, הם כולם לוחמים, וגם בבתי-הסוהר יש לוחמים ולוחמות שעושים את העבודה שלהם
רם בן ברק:      הגיוס לשם מאוד מקל, צריך לרצות להיות, ואחרי זה נותנים לך זמן להתחרט ויש לך תמיכה
רם בן ברק:  אם נעשו דברים לא בסדר, צריך לטפל בדברים, ולא להוציא
רם בן ברק:  לדעתי, ההוצאה לא נכונה, אבל אני יודע שאני במיעוט
רם בן ברק:      ועכשיו לגבי המתווה
רם בן ברק:  פוליטיקאים אוהבים כאן ועכשיו, הישג, הנה, כאן, עכשיו, באתי, החלטתי
רם בן ברק:  וזה בסדר
רם בן ברק:  גם אני פוליטיקאי, גם אני אוהב כאן ועכשיו
רם בן ברק:  אבל כשמדובר על ביטחון צריך לראות שאנחנו עושים את זה בצורה מושכלת
רם בן ברק:  אני חושב שהיה צריך להפוך כאן את המשוואה
רם בן ברק:  היינו צריכים לראות שיש סיכום ששב"ס יודע לקלוט את אותו כוח אדם שיוצא, מה פרק הזמן יחד עם הצבא, לעשות את זה בצורה מסודרת, אם זה לוקח שנה וחצי, אז להגיד, אנחנו עושים את זה בשנה וחצי, לוקח שנה אז שנה, לוקח חצי שנה אז חצי שנה
רם בן ברק:  אבל לא להגיד, נעשה חצי שנה, ויסתדרו, ואחרי זה מקסימום נאריך
רם בן ברק:      בואו נעשה הפוך
רם בן ברק:  בואו נגיד שנה, ומקסימום נקצר
רם בן ברק:  אני לא רוצה שיהיה מצב ששב"ס יהיה בחוסר כוח אדם ושר שמאוד רוצה שהמתווה הזה יסתיים, וזה בסדר, ובסופו של דבר, הם יעבדו בחוסר ונעבוד בסיכון
רם בן ברק:  אני חושב שזה משהו מאוד רציני ואחראי, וצריך להפוך את הסדר
רם בן ברק:  זו דעתי
יולי יואל אדלשטיין:  בבקשה, שלום
שלום דנינו: שמענו בדיונים הקודמים שהעניין הזה גם לא מגובה תקציבית וגם לא ביכולת של השב"ס בזמן קצר כל כך לגייס את האנשים
שלום דנינו:  רציתי לשאול שאלות קצרות מאוד
שלום דנינו:  בסמכות הצבא לעשות את מה שאמרת?
אמיר ודמני: הקיצור שדיברתי, כן
שלום דנינו: ושיקבלו משכורת קבע?
אמיר ודמני: בעצם אני משחרר אותם ואז הם מתגייסים לשב"ס כאנשי קבע
אמיר ודמני:  זה תלוי התקנים בשב"ס
שלום דנינו: ואז תהיה להם משכורת מלאה?
אמיר ודמני: לא אני הוא הגורם המשלם
שלום דנינו: שב"ס, תהיה להם משכורת מלאה?
קריאה: בתנאי שיש תקנים
רם בן ברק: אם יאשרו את התקציבים
שלום דנינו: אז השב"ס משלם, והשאלה היא אם יש תקנים שכבר אושרו לשב"ס לעניין הזה, אם יש להם כסף לשלם את זה ומה החוסר
שלום דנינו:  לגבי שני המחזורים – איך אתם עומדים מבחינת מספר ומה המינוס?
תמי עזרא: בוקר טוב, אני תמי, ראש חטיבת כוח אדם בשירות בתי-הסוהר
תמי עזרא:      קודם כל, שירות בתי-הסוהר נערך להחלטת השר והיא תבוצע במלואה בנושא גיוסים החל מ-15 באוגוסט
תמי עזרא:  אנחנו מערכת ביטחונית וארגון הירארכי, ואנחנו נענים ונבצע
תמי עזרא:  אנחנו נערכים לתוכנית גיוס חירום, ואנחנו מנהלים אותה ללא קשר לאירוע הזה, אלא בנושא פערי כוח-אדם הקיימים נכון להיום בארגון עוד מקודם
תמי עזרא:      כמו שציין פה רח"ט תומכ"א, קיימנו כבר ישיבות, ואני אשלים עוד צלע אחת
תמי עזרא:  חוץ מנושא הקיצור, אני אתן לכם גם מספרים לסבר את האוזן
תמי עזרא:  אנחנו מכירים רצון לגיוס של 50% שמבקשים להתגייס לקבע
תמי עזרא:  עד 15 באוגוסט אמורים להשתחרר מצה"ל, ללא קיצורים, באופן טבעי, 94 סוהרי חובה, ו-70 מתוכם – בדקנו את זה אחד-אחד באופן אישי – שהם כ-75% הביעו כבר רצון להתגייס לקבע
תמי עזרא:  זאת אומרת, למרות כל הדברים שנאמרים, יש רצון עז לגיוס לקבע ואפילו עלייה ברצון הזה
יולי יואל אדלשטיין: ומניסיונך, אם 70 הביעו רצון, רובם גם יימצאו מתאימים אחרי כל המבדקים הנוספים?
תמי עזרא: אחוז ניכר נמצא מתאים
תמי עזרא:  יש ירידה מאוד מינורית, ואני יכולה להגיד ש-65 יוכלו להתגייס לשירות בתי-הסוהר
תמי עזרא: דבר נוסף, כשאנחנו מסתכלים על ההיבטים שציין רח"ט תומכ"א של קיצור, אז כבר יש לנו מי שבעצם משתחרר מצה"ל עד ה-14 בפברואר
תמי עזרא:  עוד לא לקחנו את שמונת החודשים, לקחנו חצי שנה שנאמרה מלכתחילה, ויש לנו פוטנציאל של 162 סוהרים בחובה שמשתחררים
תמי עזרא:  הקיצור יכול להביא אותנו לאומדן של עוד כ-80
תמי עזרא:  אנחנו עדינים בנתונים
תמי עזרא:  בסך הכול אנחנו מדברים, עם הקיצור ובכלל, על 150 סוהרי חובה שישתחררו ויוכלו להתגייס לקבע
תמי עזרא:  זה פוטנציאל שעוד לא נבחן בהיבט אישי, כי עוד לא ידענו מה יהיו התולדות שלו
תמי עזרא:      בנוסף, יש לנו תוכנית נוספת שאנחנו קוראים לה תוכנית משולבת והיא תוצג לשר
תמי עזרא:  זה מתגבש פחות או יותר אתמול ושלשום בעקבות הוועדה
תמי עזרא:  הנציבה תציג אותה לשר, והיא תוכנית מגובשת שתיתן מענה גם לאוכלוסייה שטרם דיברנו עליה
תמי עזרא:  אבל אנחנו כן רוצים לומר, ואני אצא בחזרה מהנתונים, שאנחנו נמצאים אחרי הערכת מצב ארגונית
תמי עזרא:  יש היום עליית מדרגה וצעדי מחאה של האוכלוסייה הביטחונית
תמי עזרא:  זה סגל שהוא 33% מתוך מי שעובד עם האוכלוסייה הביטחונית, והם סוהרי חובה
תמי עזרא:  דיברנו גם על הנתונים האלה, ואנחנו זקוקים לסיוע בהיבטי תקינה
תמי עזרא:      התקנים הריקים שיש לנו היום מגויסים
תמי עזרא:  מ-1 בינואר אנחנו עומדים כבר על גיוס של כ-180 סוהרי קבע ללא קשר לחיילים שכבר רוצים להתגייס וכבר מוזמנים וגויסו לשב"ס
יולי יואל אדלשטיין: ויש מספיק מועמדים? יש היענות?
תמי עזרא: יש לנו מועמדים
תמי עזרא:  יש גם רפורמה שהשר דיבר עליה, של מענקים וגם של שכר, וזה משהו שללא ספק יסייע במשיכת אוכלוסייה נוספת
אלעזר שטרן: אז מה זה תקנים ריקים?
איתמר בן גביר: בתקציב הקרוב הדרישות שלי הן לא רק למשטרה
איתמר בן גביר:  אנחנו סיכמנו, וזה לא סוד, על 14 מיליארד
איתמר בן גביר:  בוא נראה מה יישאר מזה, אני מקווה שהרוב, כי יש כל כך הרבה פרויקטים שהם פשוט מצילי חיים – משמר לאומי, לחזק את המשטרה וגם את השב"ס
איתמר בן גביר:  חייבים לחזק את השב"ס, גם מבחינת משכורות, גם מבחינת הוספת תקנים
איתמר בן גביר:  אלה דברים שלא נגעו בהם שנים רבות, ואז אתה מגלה פתאום מציאות הזויה – משכורות של 7,000–7,500 שקל נטו, של אנשים שנותנים שבתות ונותנים חגים, ועובדים ביום ובלילה
איתמר בן גביר:  תגידו לי אתם, תחשבו רגע, מישהו כאן היה מוכן בשביל 7,000 שקלים או 7,200 שקלים – במשטרה יש משכורת של 6,500 שקלים – לעבוד בשבת, לעבוד בחג?
קריאה: ולסכן חיים
איתמר בן גביר: מישהו היה מוכן? אז כן, אלה דרישות שלנו, ובעזרת השם - - -
אלעזר שטרן: אבל מאיפה ייקחו את הכסף?
יולי יואל אדלשטיין: רגע, רגע
יולי יואל אדלשטיין:  אני לא בטוח שנציגת השב"ס סיימה את תשובתה
איתמר בן גביר: זה הדבר הכי חשוב, הכי חשוב
שלום דנינו: לגבי המספרים, לפי מה שהיא טוענת – בעצם מגייסים 180, 150 יבואו מהחבר'ה שמשתחררים, אנחנו מגיעים ל-330
שלום דנינו:  מה הפער שנשאר והאם יש מספיק תקנים?
תמי עזרא: אני אחזור, ברשותך
תמי עזרא:  יש לנו כ-150 סוהרי חובה שמשתחררים עד 15 באוגוסט גם ככה, ובעקבות הקיצור כל האוכלוסייה הזאת זה כ-150
תמי עזרא:  זה שערוך
תמי עזרא:  רק 70 מתוכם זה משהו יותר מדויק
תמי עזרא:  זה שערוך של אנשים שיכולים להתגייס אלינו לקבע
רם בן ברק: האם לטעמך בחצי שנה אתם מעמידים את כל הפער שחסר? כן או לא? עם האוצר ומגובה והכול? זאת השאלה
תמי עזרא:  קודם כל, ברשותכם, אני אציין ואומר, אנחנו זקוקים לסיוע בנושא של תקינה ותקציב – ויש פה את נציגת התקציבים – כדי לעשות את המהפך הזה
תמי עזרא:  אנחנו נמצאים כבר במקום מתקדם מאוד מבחינת גיוסים ומבחינת הרצון של אנשים להגיע לשב"ס
תמי עזרא:  יש לנו תוכנית משולבת שתסייע לנו גם עם האוכלוסייה האחרת, 300 סוהרי חובה, שבעצם לא מקבלים מענה בתוכנית שדיברנו עליה
תמי עזרא:  אני חושבת שיש לנו פעולות טובות שאנחנו עושים ואנחנו לא רוצים שבסוף זה ישפיע על הנושא של התפטרויות משב"ס
תמי עזרא:  יש סגל קבע שנשחק מהחוסר, כמו שצוין
תמי עזרא: בהקשרים האלה אנחנו מבקשים לקבל, ואנחנו אומרים את זה בכל מקום אפשרי, את התקציב ותקנים, גם אם זה בהדרגה, אבל כבר בהתחלה, כדי שנוכל את כל המהלך הזה ואת כל רפורמת הגיוסים הנרחבת, וכמו שציין רח"ט תומכ"א, גם הכנס שאנחנו רוצים לעשות, כדי שנוכל לגייס אנשים לארגון
שלום דנינו: יולי, סליחה, אני לא מצליח לקבל תשובות ישירות
שלום דנינו:  אני אשאל עוד פעם, וננסה לעשות את זה קצר
שלום דנינו:  את אומרת שיש פוטנציאל של שני המחזורים, לגייס מתוכם 150
שלום דנינו: ויש לך תקנים בשבילם?
תמי עזרא:  יש לי תקנים למשימות הנוספות שאני צריכה לגייס מחר בבוקר
תמי עזרא:  יש לי בתי מעצר פליליים - - -
שלום דנינו: אבל אנחנו חייבים לעשות את זה שלב-שלב
שלום דנינו:  ל-150 החבר'ה האלה, הפוטנציאל של הסדיר, יש לך תקנים?
תמי עזרא: לטובת המשימה הספציפית הזאת – לא
שלום דנינו: אז אין תקנים
שלום דנינו:  אז איך אתם רוצים לגייס אותם?
יולי יואל אדלשטיין: אני רוצה לאפשר לעוד חברי כנסת
יולי יואל אדלשטיין:  שרון ניר ביקשה, ואחריה אלמוג כהן וגדי אייזנקוט
יולי יואל אדלשטיין:  חברים, אם אפשר, בקצרה
שרון ניר: אני אשתדל להיות קצרה
שרון ניר:  דבר ראשון שאני רוצה להגיד, ואמרתי גם קודם, אני חושבת שמקומם של חיילים הוא בצבא, ולא ביתר המערכות
שרון ניר:  שירות בתי-הסוהר צריך להיתמך על ידי כוח מקצועי, מיומן, מנוסה
שרון ניר:  כדי לעבוד מול אוכלוסייה שהיא אוכלוסיית מחבלים צריך סוג של ניסיון או הכשרה, ולכן, ככלל, הכיוון הוא נכון ואני מברכת עליו
שרון ניר:      אבל אני חושבת שצריך להסתכל על זה בשני היבטים נוספים
שרון ניר:  היבט אחד זה הנושא של מה קורה בשירות בתי-הסוהר, כי משם יצאנו, מהפרשה החמורה של הטרדות מיניות
שרון ניר:  אומנם זה לא הדיון, אבל אני חושבת, אדוני, שאתה צריך לעשות איזשהו מהלך משלים שנוגע לתרבות הארגונית
שרון ניר:  אני יודעת שנעשו מהלכים, אני מכירה שהיה פרויקט שנוגע בתחושת מוגנות, אבל זה לא פחות חשוב
שרון ניר:  אם אותה חיילת שמשתחררת הופכת להיות פתאום אשת קבע או סוהרת קבע, זה בסוף אותה אוכלוסייה
שרון ניר:  ולכן, תחושת מוגנות והתרבות הארגונית זה הדבר המרכזי שצריך להסתכל עליו
שרון ניר:      דבר אחרון שאני חושבת שצריך לתת עליו את הדעת זה הנושא של שימור כוח אדם, כי בסוף יימצא התקציב, ובסוף, אם לא ייקח חצי שנה וייקח קצת יותר, השקדים יסתדרו במרק ויהיה להם כוח אדם, אבל החוכמה היא לשמר את אותו כוח אדם
שרון ניר:  לשמר כוח אדם זה גם באמצעות שכר הולם, יחס, תחושת שליחות
שרון ניר:  אבל לא פחות מזה יש דבר שצריך לתת עליו דגש וצריך לראות איך משלימים אותו, זה האוכלוסייה שמחפשת להגיע לשב"ס, שהגיעו לשב"ס כחיילי חובה, ולייצר את ההזדמנות עבור אנשים שמחפשים את השירות בשב"ס, אם זה דרך זה שהם משתחררים מצה"ל ממקצועות אחרים, כמו כליאה
שרון ניר:  צריך להדק את החיבורים כדי שאותן אוכלוסיות שרואות הזדמנות תעסוקתית בשב"ס ומגיעות עכשיו להיות חיילי חובה, יגיעו כבר בשלב מאוחר, בסוג של תפר, מהצבא לשב"ס, ויקבלו את ההזדמנות שלהם, כי אני חושבת שיש אנשים שמתפתחים שם מבחינת קריירה ורואים בזה שליחות
יולי יואל אדלשטיין:  דווקא לזה השר קצת התייחס
יולי יואל אדלשטיין:  חה"כ אלמוג כהן, בבקשה
אלמוג כהן: שלום, אדוני היושב-ראש, כבוד השר, יש פה נושא מהותי מאוד, הרצון לשלב חיילי סדיר בשירות בתי-הסוהר הוא כמו שמשלבים כיום שח"מ במשטרת ישראל, אבל ההבנה צריכה להיות ברורה מאוד
אלמוג כהן:  ההתעסקות של החיילים בשב"ס היא עם אותה אוכלוסיית קצה שמשטרת ישראל מביאה לבתי הכלא
אלמוג כהן:      בנוסף, חשוב לומר, ההתעסקות הזאת חייבת להיות מאוד-מאוד מקצועית
אלמוג כהן:  הבעיה היא שכאשר הם מסיימים את שלב ההכשרה, הם נכנסים לרוטינה סיזיפית מאוד שבה גם למערכת אין שום יכולת לגרום להם לאפיין או להכווין את השירות שלהם לרמת מקצועיות של איש קבע שחי את המערכת, עובר הכשרות וקורסים בהתאם, וכולי
אלמוג כהן:      הנושא החשוב ביותר, אדוני היושב-ראש – יש פה מערכות שנמצאות במצב קטטוני, ואם היום, היום, הם לא מקבלים כסף, אין לאף אחד זמן לחכות לתקציב המדינה
אלמוג כהן:  אין
אלמוג כהן:  האתגרים שעומדים בפנינו, ולא רק בגלל היוזמות המבורכות של השר, הם אתגרים שקשורים בחוסנה של החברה הישראלית וקיומה של מדינת ישראל
אלמוג כהן:  מי שטיפה מעורה בפרטים, מבין שהמערכות האלה נשענות על קנה רצוץ, ולפעמים זה עניין של אירועים ספונטניים שעלולים להבעיר שהם ברמה קולוסאלית ושפשוט יגרמו למדינה שלנו לקרוס
אלמוג כהן:      אנחנו צריכים לקבל כסף עכשיו, כי במשך השנים כל המערכות התאימו את עצמן למשק הישראלי ושתי מערכות בהכרח נותרו מאחור – משטרת ישראל ושירות בתי-הסוהר
אלמוג כהן:  אי אפשר להמשיך לקיים את המשימות הלאומיות מבלי שהם יקבלו כסף עכשיו
אלמוג כהן:  אין זמן להמתין
אלמוג כהן:  המדינה בסכנה מיידית
יולי יואל אדלשטיין:  חה"כ איזנקוט, בבקשה
גדי איזנקוט: לטווח הקצר, אני ממליץ לקבל את מה שהונח פה כמות שהוא
גדי איזנקוט:  הבעיה היותר-מורכבת, ומשם צריך היה לגזור את זה בדיון סדור, זה לשאול לאן הולכים
גדי איזנקוט:  באופן עקרוני, חשבתי כל השנים שחיילי צה"ל לצה"ל, וגם פעלתי פה לפני חמש שנים וזה קוצץ ב-25%
יולי יואל אדלשטיין: זכור לי, כן
גדי איזנקוט: השאלה שצריך לשאול היא מה רוצים קדימה
גדי איזנקוט:  האם שומרים על צה"ל כצבא העם ומשרתים רק בצבא? האם הולכים לשירות לכל ומבינים את השינויים לחברה הישראלית, ומסתכלים 75 שנים קדימה? לשם אני חושב שנכון להסתכל ולהבין שהיום רק 35% מבני ובנות ה-18 מסיימים שירות
גדי איזנקוט:  בגיוס זה 68% ו-54%
גדי איזנקוט:  אלה מספרים מטרידים מאוד
גדי איזנקוט:  תסתכלו עוד 5 או 10 שנים קדימה, זה יכול להתפרק או להיחלש מאוד
גדי איזנקוט:  ולכן, אני חושב שצריך לקיים בחצי שנה הזו גם דיון עקרוני, שבו מערכת הביטחון צריכה להציג את העקרונות – האם הולכים לשירות לכל שבו יש מרכיב גם של שירות לאומי-אזרחי ובקהילה? כי אז אני מוצא טעם רב בשירות בשב"ס, במשטרה, בכב"א, במד"א
יולי יואל אדלשטיין: אבל אולי לא דרך גיוס לצה"ל
גדי איזנקוט: המקום החשוף יותר הוא שב"ס, למרות שיש דוח מבקר מדינה – יחס הטרדות מיניות בין שב"ס למשטרה הוא אחד לשלוש
גדי איזנקוט:      אני חושב שאפשר לשלוח חיילים וחיילות לשב"ס, בתנאי שעושים בידול בינם לבין אסירים ביטחוניים
גדי איזנקוט:  אני יכול לראות מאבטחים, אני יכול לראות חמ"ליסטים, אני יכול לראות תצפיתנית שיושבת, לחסוך כסף וגם לעשות שירות
גדי איזנקוט:  אנחנו יכולים לראות שם גם ערבים וגם מיעוטים שמצטרפים לצבא, וגם חיילים שרוצים
גדי איזנקוט:  אני חושב שהשירות האזרחי הזה הוא פלטפורמה
גדי איזנקוט:      ולכן, אני מציע לקבל את זה, ובחצי שנה אני מציע לעשות פה דיון עומק גם על הדמוגרפיה הישראלית, גם על ההשפעה לאן זה הולך, וללכת על כיוון עקרוני לאן הולכים – האם צה"ל הוא צבא העם? האם שירות לכל? האם שירות אחר? דיון כזה מתחייב
יולי יואל אדלשטיין: אני מסכים איתך לגמרי
יולי יואל אדלשטיין:  אסף, כבר נרשום לפנינו את הנושא הזה
יולי יואל אדלשטיין:  חה"כ שטרן ביקש, ואני רוצה לפני זה להבין גם בעקבות הדברים של חה"כ איזנקוט אם בחצי השנה הזאת, בהנחה שהוועדה תאשר, אפשר לעשות גם תזוזה או הזזה פנימית, שאולי צוערי קבע שכרגע לא מועסקים באגפים האלה, יעברו לאגפים, ודווקא חיילים וחיילות יועסקו בסוג של תפקידים שגדי כרגע דיבר עליהם
תמי עזרא: קודם כל, אני אציין שאצלנו בשירות בתי-הסוהר רוב הסוהרים שלנו הם סוהרי ביטחון
תמי עזרא:  הנושא המנהלתי הוא הרבה פחות והוא באחוזים נמוכים יחסית, ורוב האנשים שמשרתים בתפקידי מנהלה השונים הם אנשים שאחרי הרבה שנים בביטחון
תמי עזרא:  חלקם אפילו לא כשירים
תמי עזרא:      לפני כמה שנים, כשנכנסו קבוצות - - - הייתה תזוזה לתוך המשמרות מכיוון שזה בוטא בכספים ובשכר ורוב האנשים שיכלו לעבור עברו
תמי עזרא:  שאר האנשים הם אנשי מקצוע, שחלקם צברו פז"מ במקצועות ובמשרות שחיוניות לנו מאוד
תמי עזרא:  אנחנו יכולים לבצע את זה, אנחנו נבחן את זה, אבל מדובר באחוזים קטנים מאוד, ולא משהו שיכול לגשר על הפער הניכר שעלול להיווצר
יולי יואל אדלשטיין:  חה"כ שטרן בקצרה, בבקשה
יולי יואל אדלשטיין:  אם יש לשר התייחסות קצרה, נשמע גם אותה, ונצביע
אלעזר שטרן: א', אני מברך על העיסוק הזה
אלעזר שטרן:  אני חושב שלא סתם השר לביטחון לאומי יודע שהוא ימצא פה הסכמה לאומית רחבה על הדברים האלה
אלעזר שטרן:      בניגוד למה שחלק מהחברים אמרו כאן, אני חושב שאין מה לעשות, צה"ל עומס על כתפיו משימות חברתיות ששום צבא אחר בעולם לא עומס על כתפיו
אלעזר שטרן:  ובעיניי, דווקא המשימה הזאת היא טריוויאלית יותר יחסית
אלעזר שטרן:  יש עוד כל מיני דוגמאות שאני לא רוצה להיכנס אליהן כאן
אלעזר שטרן:      צריך להגיד את האמת, שירות בתי-הסוהר קיבל את החיילים האלה בתמורה לזה שהוא הסכים לקחת אחריות מצה"ל על בתי הכלא שאנחנו ממילא היינו אחראים עליהם עם חיילות וחיילים
יולי יואל אדלשטיין: אהבתי את ה'אנחנו'
יולי יואל אדלשטיין:  אתה השתחררת כבר, זה בסדר
אלעזר שטרן: אבל זה היה אז
אלעזר שטרן:  ככה החלטנו אז, זה נכון
אלעזר שטרן:  אבל יכול להיות שהייתי חוזר, אחרי שאני רואה מה שקורה כאן
אלעזר שטרן:      שיתופי הפעולה עם גופים אזרחיים, כמו המשטרה, השב"כ וגם כמו המוסד, ברור לנו שיש להם רק נופך ביטחוני, חיילים לא נולדו לזה, ובכל אופן, אנחנו חושבים שזה נכון, והרמטכ"ל לשעבר איזנקוט דיבר פה ומדבר פה על מצב הצבא בחברה
אלעזר שטרן:      הבעייתיות הקשה הרבה יותר היא של חיילים במשטרת ישראל, ולמרות זאת, אנחנו יודעים איך מתעסקים עם זה ואיזה סייגים קובעים להם
אלעזר שטרן:  הרי יכול להיות שבאותה ניידת של רכב שעושה עבירות תנועה תהיה גם חיילת, היא רק תעמוד בצד בגלל שהגדרנו לה מה כן ומה לא
אלעזר שטרן:  אני חושב שזה אותו דבר כאן
אלעזר שטרן:      אני רוצה להגיד לשר, ואני לא יודע אם זה בשורות טובות או לא טובות – אי אפשר להגיד עכשיו תקציב סתם
אלעזר שטרן:  זאת אומרת, צורכי עמך מרובים
יולי יואל אדלשטיין: ברור, נו
אלעזר שטרן: ולכן, יש לנו כאן שני מחסורים ואלה בעצם הם המקורות שלנו, זה כוח אדם וכסף
אלעזר שטרן:  כסף, זה ברור, יצטרכו לקחת מדברים אחרים
אלעזר שטרן:  זה לא הדיון בשביל להגיד מאיפה, יש עמדות פוליטיות שונות, אבל אין ספק שצריך לתת שם עדיפות
אלעזר שטרן:      הדבר השני, ואני פונה לחרדים שיושבים גם מסביב לשולחן הזה – אנחנו יודעים כמה לא מתגייסים, ואולי למשימה הזאת שיכולה להיות על התפר, אפשר לעשות מנגנון, זה הרבה פחות מנצח יהודה, שיתגייסו אנשים לבתי-כלא שבאזור המגורים שלהם, אנשים טובים, בגלל שכל מה ששב"ס יעשה אני חושב שהוא ייתקל במחסור כוח אדם וגם השר יודע שהוא צריך כוח אדם לא רק למשימות שעוד לא מטופלות
יולי יואל אדלשטיין: תודה, חה"כ שטרן
יולי יואל אדלשטיין:  חברים, אנחנו קצרים בזמנים
יולי יואל אדלשטיין:  כבוד השר, אתה רוצה להתייחס בקצרה?
איתמר בן גביר: אני אתייחס בקצרה
איתמר בן גביר:  כתבתי לי נקודות ואני רוצה להתייחס כאן לכל חברי הכנסת
איתמר בן גביר:      חה"כ בן ברק – זה לא העניין של הטרדות או לא הטרדות, למרות שבעיניי זה הקש ששבר את גב הגמל, אבל עוד לפני כן, כל הוועדות שדנו בכך לא בכדי המליצו להוציא את הסח"מים והסח"מיות האלה מהאגפים
איתמר בן גביר:  זה נכון, הם לא ילדים, הם חיילים לכל דבר, אבל אתה לא שולח חייל אחד שלפני חודשיים-שלושה התגייס, לעמוד מול רבי-מחבלים טרוריסטים
איתמר בן גביר:  תן להם את הזמן שלהם, שיהפכו להיות סוהרי קבע, אדרבה ואדרבה, שיבואו כסוהרי קבע, זה הכי טוב שבעולם
איתמר בן גביר:  אבל זה לא נכון מקצועית, ועל זה המליצו כל חברי הוועדות שאני קראתי עליהם
איתמר בן גביר:      חה"כ דנינו – העניין של התקנים הוא נכון
איתמר בן גביר:  הלוואי שהיה לנו כרגע כסף לתת, ונדמה לי שגם חה"כ כהן דיבר על זה
איתמר בן גביר:  הלוואי, אבל זו המציאות, המציאות היא שיש תקציב
איתמר בן גביר:  וכאן אני אומר לך, חה"כ שטרן – זה מהותי
איתמר בן גביר:  בדרישות התקציביות שלי שמתי את הדברים האלה
איתמר בן גביר:  אתם יודעים, בדרך כלל פוליטיקאי מבקש על סקטור כזה וסקטור אחר, תנו לי לכאן ותנו לי לשם
איתמר בן גביר:  אני ביקשתי את הכסף על הדברים הללו, על שב"ס ועל המשטרה, ועל מכבי האש
איתמר בן גביר:      בעיניי, חייבים להזרים את הכספים האלה כדי לחזק את מה שקורה עכשיו בכל הארגונים הללו
איתמר בן גביר:      חה"כ ניר – אני מצטרף לגמרי לדברים שאמרת, מקומם של חיילים וחיילות הוא בצבא, אם כי חה"כ איזנקוט נגע כאן בנקודה מאוד נכונה, בעיניי
איתמר בן גביר:  יש יחידות בשב"ס – יהל"ם, מצדה, וכל מיני יחידות נבחרות, ואולי אפשר לגייס לשם חיילים, אבל הבעיה היא שהחוק עצמו קבע שהם יכולים להיות רק באגפים ביטחוניים, הרי ב-2005 העבירו את האחריות, אז אמרו, טוב, טוב, נעשה פלסטר, תהיו בשקט, ניתן לכם את החיילים
איתמר בן גביר:  אבל אני לגמרי מצטרף, וזה נכון
איתמר בן גביר:  אם הוועדה תוכל לדון כאן בנושא ותבוא עם הצעה מסודרת, אני אתמוך בה לגמרי
איתמר בן גביר:      בשב"ס, ויסכימו כל נציגי השב"ס שנמצאים כאן, חסר כוח אדם, וכוח אדם מצה"ל הוא כוח אדם איכותי, שיהיו מהיחידות המובחרות והנבחרות
איתמר בן גביר:      חה"כ שטרן – אני יודע שבוועדה הזאת יש הסכמה כי אני זוכר את הימים שהיינו כאן בכנסת ודיברנו על מה שקרה עם הסח"מיות, וכולנו הבטחנו לעצמנו שאנחנו צריכים לדאוג שהדברים האלה לא יחזרו על עצמם
איתמר בן גביר:  אני שמח שיש לי את הזכות להיות השר לביטחון לאומי ולהוביל את השינוי הזה
איתמר בן גביר:  אני מקווה שיושב-ראש הוועדה יאשר את השינוי
איתמר בן גביר:      יושב-ראש הוועדה אמר, ואני דיברתי עם השב"ס על זה, שאולי כן צריכים להעביר לאגפים האלה כמות מצומצמת של כוח אדם שכרגע נמצא בשב"ס לאגפים האלה, סוהרי קבע
איתמר בן גביר:  בכל מקרה, אני מבקש לאשר את המהלך הזה בדרך של הוראת שעה
איתמר בן גביר:  אני מקווה שלא נחזור אליכם בעוד כמה חודשים, אבל גם אן כן, תנו את הקרדיט כי אתם מבינים שהכיוון הוא הכיוון שכולנו דיברנו עליו לאורך השנה האחרונה
יולי יואל אדלשטיין: תודה לשר
יולי יואל אדלשטיין:  ראיתי שרצית להעיר הערה
תמי עזרא: רק שני משפטים, ברשותך, אדוני
תמי עזרא:  סוהרי חובה היום בשב"ס עובדים בתפקידים של מעטפת
תמי עזרא:  זה לא שכולם עובדים בתוך האגפים
תמי עזרא:  יש גם וגם
תמי עזרא: הם רוצים לצאת לתפקידים משמעותיים ולתפקידי ליבה מרכזיים
תמי עזרא:  הם עוברים הכשרות נוספות בשנתיים האחרונות ביתר שאת, והוספנו גם קורסים, לאור הרצון שלהם לעשות דברים שונים ואחרים
תמי עזרא:      בנושא המוגנות – שב"ס לא עבר שינוי, אלא עבר מהפכה בחמש השנים האחרונות, ועוד פעם ביתר שאת בשנתיים האחרונות מאז שנכנסה הנציבה בכל נושא המוגנות
תמי עזרא:  הנתונים שעליהם נשענים הם נתוני עבר
תמי עזרא:  אני לא מזלזלת בהם לשנייה
תמי עזרא:  גם בדוח המבקר אלה סוהרים שהשתחררו לפני מספר שנים
תמי עזרא:  עברנו מהפך בעניין הזה
תמי עזרא:  אנחנו עושים עוד המון פעולות, ואנחנו נמצאים לחלוטין במקום אחר
תמי עזרא:  אם קורה, ואנחנו לא מצליחים למנוע את זה ב-100% כמו בשום מקום, אבל אנחנו מטפלים בזה בצורה חמורה מאוד
עינת גרוסמן: ברשותכם, עוד משפט
עינת גרוסמן:  אני עינת גרוסמן, רמ"ח תכנון ותקצוב בשב"ס
עינת גרוסמן:      כמו שנאמר, בהחלט מדובר בתהליך דרמטי עבורנו ואנחנו נערכים
עינת גרוסמן:  תמי הסבירה ושמענו את הדברים
עינת גרוסמן:  חשוב לי להגיד, וגם השר התייחס לזה, כדי לבצע את השינוי הזה אנחנו בהחלט חייבים משאבים, גם תקנים וגם תקציבים
עינת גרוסמן:  זה חייב לבוא לידי ביטוי, והתשובה היא כן לשאלות שנשאלו
רם בן ברק: כן, אבל אמר נציג האוצר שלא תקבלו כרגע, עד שלא יהיה תקציב
יולי יואל אדלשטיין: עד שלא יהיה תקציב, זה ברור
יולי יואל אדלשטיין:  חברים, אני חושב שהנקודות ברורות
יולי יואל אדלשטיין:  אני רוצה להודות לכל מי שהשתתף ולסכם את זה כך
יולי יואל אדלשטיין:      קודם כל, אני רוצה לומר לכם שאני בתחושה טובה
יולי יואל אדלשטיין:  הייתה כאן הימשכות של הדיון, ומותר לי לומר ברוח טובה, אפילו השר בהתחלה אמר, מה קרה, ביקשתי, למה אי אפשר היה לאשר, והיה זה שכרנו שלפחות לגבי כמה עשרות סוהרי חובה כבר נפתרה הבעיה, כפי ששמענו מרח"ט תומכ"א, והם יוכלו אם ירצו להישאר בשירות בתי-הסוהר ושזה טוב להם וטוב לשירות
יולי יואל אדלשטיין:      רשמנו לפנינו גם את ההודעה שיימשכו המגעים מול השב"ס ומול משרד הביטחון
יולי יואל אדלשטיין:  וכל מה שניתן יהיה לעשות לגבי עוד חיילים וחיילות שנמצאים כרגע בשירות, כולל הגיוס החדש, ייעשה כל מאמץ, ודאי מבלי להגיע להשלכות רוחב שלא יהיו טובות לצה"ל
יולי יואל אדלשטיין:      אני מסכים לגמרי עם ההערה של חה"כ איזנקוט, שמן הפרט אנחנו צריכים ללמוד גם על הכלל, לראות ולעשות פה דיון
יולי יואל אדלשטיין:  הוועדה הזו היא אולי המקום היחיד במדינה שמסוגל לעשות את הדיון הזה באופן רחב ורציני, לא כהורדת ידיים פוליטית, אלא לראות איך אנחנו נותנים פה מענה לצרכים המרובים של המדינה שלנו בתחומי ביטחון וסמי-ביטחון, ודאי מבלי לזלזל ומבלי להתעלם מאופי של אוכלוסיות שונות במדינת ישראל
יולי יואל אדלשטיין:  ויכול להיות שאפשר למצוא פה פתרונות
יולי יואל אדלשטיין:  כמו שאמרתי, ברגע שיוצאים מה-mode הרגיל במליאה, מי צועק יותר חזק בנושא הזה, ועושים דיון רציני, אז יכול להיות שיסתבר שהפערים הם לא כל כך גדולים
יולי יואל אדלשטיין:      הצעתי כרגע היא לקבל את הבקשה של הממשלה, של המשרד לביטחון הפנים במקרה זה, אבל שמענו גם את משרד הביטחון בדיונים הקודמים
יולי יואל אדלשטיין:  חצי שנה זה זמן גם טוב וגם רע
יולי יואל אדלשטיין:  למה אני אומר טוב ורע? מצד אחד, אמר השר בכנות, ואני תמיד מעריך את הכנות, שיכול להיווצר מצב שאתה תגיע לכאן ביולי ותגיד, לא הספקנו, עוד חודש, עוד חודשיים, עוד שלושה, תנו לנו מרווח
יולי יואל אדלשטיין:  למה זה טוב? והיו כאן הערות של חברי כנסת, ובצדק – כי אם הכול ילך כשורה, ואף אחד מאיתנו לא נביא, אבל ביולי אנחנו נדע איפה עומדים מבחינת התקציב החדש, מהן הבקשות שנענו, מהן הבקשות שלא נענו, ובהתאם לזה נוכל לקבל החלטות בצורה מושכלת יותר, כבר לא תוך כדי משאלות לב, אלא תוך מציאות שמתהווה עם תקציב המדינה
שלום דנינו: וזה יהיה כהוראת שעה או הוראת מעבר?
יולי יואל אדלשטיין: הוראת שעה